Scorpion’s WinCheater

Scorpion's WinCheater je český freewarový databázový program Jána Svatoša, vyvíjaný od roku 1996. Program obsahuje niekoľko databáz (tzv. knižníc), ktoré obsahujú položky s textami. Je zameraný na hráčov počítačových a konzolových hier, ale obsahuje aj recenzie filmov, hier, vtipy a vtipné obrázky, texty k piesňam alebo citáty. V súčasnej dobe na Scorpion's WinCheatri pracuje skupina ľudí pod hlavičkou Scorpion's Software.
DOSový Scorpion's Cheater.
Prvá verzia Scorpion's WinCheateru (vtedy ešte Scorpion's Cheateru) bola vydaná v apríli 1996. Obsahovala len 100 cheatov na PC hry a nemala takmer žiadne funkcie. 
Vo verziách 1.50-5.00 pribúdali cheaty a funkcie. Vo verzii 3.00 bolo prvýkrát použité farebné zvýrazňovanie v textoch, ktoré pretrvalo dodnes. Verzia 4.00 sa po prvýkrát dostala mimo uzavretú komunitu, a to pomocou siete Infima BBS. 
Verzie 6.00-9.00 boli šírené ako shareware, plná verzia sa vtedy dala zakúpiť za 99 Kč. Kvôli spoplatneniu ale Cheater veľmi rýchlo strácal popularitu. V tej dobe začal s Jánom Svatošom spolupracovať Ing. Miroslav Moucha, ktorý sa na WinCheateri podieľa veľkou mierou aj dnes. Ako freeware sa Cheater vrátil až vo verzii 10.
Verzia 11 je považovaná za prelomovú, prvýkrát sa Scorpion's Cheater objavil na CD prílohe časopisu Score. Neskôr začal program pravidelne vychádzať v prílohách časopisu Level a Game-Star. 
Posledná, 23. verzia DOSového Cheatera vyšla v apríli 2002.
Cheater 2000.
Verzia, ktorá mala byť prelomová a mala obsahovať veľké množstvo funkcií. Nikdy ale nebola zverejnená, kvôli začiatku práce na Scorpion's WinCheater 1.
Scorpion's WinCheater 1.
Po túto verziu bol program určený pre MS-DOS. Na operačnom systéme Windows šiel ťažko spustiť, preto bolo potrebné Cheater úplne prerobiť. 15. mája 2002 vyšla prvá verzia Scorpion's WinCheateru, ktorá bola kompatibilná s Windows, obsahovala moderné rozhranie a podporovala systém skinov, pomocou ktorých bolo možné meniť vzhľad programu. 
Vytvoreniu WinCheateru predchádzalo vytvorenie dvoch aplikácií - SkinEditoru (program pre vytváranie skinov) a ScoEditoru (neverejná aplikácia určená k editácii databáz WinCheateru).
Scorpion's WinCheater začal podporovať nový systém databáz - oproti DOSovému predchodcovi si bolo možné vybrať, ktoré databázy v programe užívateľ chce a ktoré nie. Updaty databáz začali vychádzať pravidelne každý mesiac. V tom čase program obsahoval:
Scorpion's WinCheater 2.
Druhá generácia programu vyšla v máji 2003. Priniesla nový systém databáz, rýchlejšie načítanie, lepšiu podporu skinov, vylepšený fullscreen a tlač, možnosť ukladania textov z databázy. Zvýšil sa aj samotný počet databáz, pribudli napríklad Recenzie hier, Poviedky, Vtipné obrázky, X-Box cheaty, Internetové odkazy, Citáty a múdrosti, Filmy a iné.
Scorpion's WinCheater 2 je stále k dispozícii, a to vo verzii 2.07, každý mesiac prebiehajú updaty všetkých hlavných a väčšiny bonusových databáz. Databáza Cheaty obsahuje cez 5200 položiek, Návody cez 1700, v bonusovej knižnici SongBook je takmer 3000 albumov s textami piesní. To robí z programu Scorpion's WinCheater jeden z celosvetovo najväčších takto zameraných databázových programov. Od verzie 2.07 je WinCheater kompatibilný s Windows Vista. 
Program taktiež obsahuje veľa skrytých vtipov na pobavenie, tzv. „easter eggov“. Napríklad ak užívateľ vo WinCheatri klikne ľavým tlačidlom myši na ľavé oko škorpióna a pravým tlačidlom myši na pravé oko škorpióna, zobrazia sa fotografie Jána Svatoša a Ing. Miroslava Mouchy. V programe sa taktiež nachádza jedna tajná funkcia.
Ukončenie projektu a práce na novej verzii.
V apríli 2009 bolo oznámené ukončenie projektu Scorpion's WinCheater 2 (dodnes však vychádzajú nepravidelné aktualizácie databáz). Zároveň boli oficiálne potvrdené práce na Scorpions WinCheater 3, ktoré však boli znova ukončené.
Scorpion's Cheater Online.
Ide o online verziu databázy Cheaty a Návody. Projekt vznikol v spolupráci s herným serverom Doupe.cz.
Škandály.
Scorpion's WinCheater 2 sprevádzalo kvôli svojej popularite množstvo škandálov. Najväčším problémom sú ľudia, ktorí z jeho databáz kradnú texty a publikujú ich na svojich webových stránkach alebo vlastných databázach. Veľa prispievateľov návodov taktiež niekoľkokrát zaslalo návod, ktorý nebol ich. 
V roku 2004 sa veľa hovorilo o ScoEditore, neverejnom programe pre úpravu knižníc, ktorý sa niekoľko ľudí snažilo získať, čo sa im aj podarilo. V súčasnej dobe už nie je okolo editoru taký ruch, na internete sa ale objavilo niekoľko neoficiálnych a takmer nefunkčných editorov, pomocou ktorých by malo byť údajne možné databázy upravovať. Veľa ľudí tvrdilo, že by Scorpion's Software mal vydať verejný editor databáz a tým by predišiel problémom s editorom. Preto bola vydaná odľahčená verzia editoru pod názvom Scorpion's RTF Editor, v ktorej sa dal text upraviť do formátu v akom mal neskôr vyzerať v programe.